ट्रैफिक पुलिस विभाग ने ओवर स्पीड वाहनों पर शिकंजा कसना शुरू कर दिया है। शहर की प्रमुख सड़कों पर इंटरसेप्टर के जरिए ओवर स्पीड वाहनों का चालान किया जा रहा है। ट्रैफिक पुलिस रोजाना 60 से अधिक वाहनों का चालान कर रही है। इसके लिए दो टीमों को लगाया गया है। दरअसल पुलिस विभाग के पास मौजूद इंटरसेप्टर की रेंज मात्र 100 मीटर ही है। ऐसे में 100 मीटर में गाड़ी की स्पीड को पकड़ना और चालान काटना मुश्किल हो रहा था। जिसका तोड़ निकालते हुए पुलिस ने दो टीमें इंटरसेप्टर के साथ लगाई हैं। एक टीम पहले वाहन की गति को इंटरसेप्टर से रीड करती है। फिर आगे लगी टीम को इसकी सूचना भेजती है। जिस पर दूसरी टीम वाहन को रोककर चालान काटती है।